SKRIFTLIG FORESPØRGSEL E-3949/00

af Roberta Angelilli (UEN) til Kommissionen

(13. december 2000)

Om: Vurdering af indvirkning på miljøet

Hvad angår det svar, Margot Wallström afgav på Kommissionens vegne på min tidligere forespørgsel (E-2683/2000)(1) om højhastighedstog i området ved motorringvejen, så er jeg ikke tilfreds med svaret på punkt 2, idet Rådets direktiv 85/307/EØF(2) i artikel 6, stk. 2, fastslår, at medlemsstaterne skal sørge for, at de berørte dele af offentligheden får lejlighed til at udtale sig, inden projektet påbegyndes.

Det er klart, at kontrollen med gennemførelsen af direktivet henhører under de enkelte medlemsstaters ansvarsområde, men hvis en medlemsstat ikke opfylder sin pligt til at føre kontrol, så sker der rent faktisk en forskelsbehandling af borgerne på grund af den manglende gennemsigtighed i det informative arbejde og borgernes manglende mulighed for at få adgang til oplysninger og deltage i beslutningsprocesserne.

Kan Kommissionen derfor give følgende oplysninger:

1. Hvilken institution har beføjelse til at gribe ind?

2. Hvad sker der på europæisk plan?

3. Hvilke direktiver er gældende på dette område?

4. Kan den give en generel bedømmelse af det pågældende spørgsmål?

(1) EFT C 113 E af 18.4.2001, s. 149.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(22. februar 2001)

Kommissionen er ansvarlig for at sikre, at fællesskabsretten overholdes behørigt i samtlige medlemsstater.

Kommissionens magtbeføjelser er dog begrænset til dem, den er tildelt i henhold til EF-traktaten. I artikel 211 (fhv. artikel 155) hedder det: For at sikre Fællesmarkedets funktion og udvikling skal Kommissionen drage omsorg for gennemførelsen af de i denne traktat indeholdte bestemmelser og af de bestemmelser, der med hjemmel i denne træffes af institutionerne. I artikel 226 (fhv. artikel 169) hedder det som følger: Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejlighed til at fremsætte sine bemærkninger. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen.

I det foreliggende tilfælde er spørgsmålet om, hvorvidt fællesskabslovgivningen om vurdering af virkningerne på miljøet (VVM) er blevet korrekt håndhævet med hensyn til det projekt, det ærede medlem omtaler, allerede blevet behandlet af Kommissionen i 1997/1998. Siden den nye skriftlige forespørgsel ikke rummer noget relevant nyt, henvises det ærede medlem til Kommissionens tidligere besvarelser af hendes skriftlige forespørgsel E-578/98(1) og af skriftlig forespørgsel. E-2274/00 fra Tajani(2).

I det andet afsnit af svaret på det ærede medlems skriftlige forespørgsel E-2683/00(3) henvistes der til spørgsmålet om vurdering af erstatning til de personer, der måtte lide skade som følge af projektet. Dette pengemæssige aspekt er ikke omfattet af fællesskabslovgivningen om vurdering af projekters indvirkning på miljøet, men henhører under medlemsstaternes kompetence.

(1) EFT C 386 af 17.12.1998.

(2) EFT C 103 E af 3.4.2001, s. 104.

(3) EFT C 113 E af 18.4.2001, s. 149.